Kolding: I år har Kolding Kommunes kontrolgruppe samlet set forhindret socialt bedrageri for i alt 12.930.000 kroner. Kolding Kommunes andel af den besparelser er på seks millioner kroner.

At tjekke at modtagere af SU, kontanthjælp, børnepenge og andre ydelser fra det offentlige bor på den adresse, de har opgivet, har været et af årets indsatsområder. Udbetaling af flere sociale ydelser afhænger nemlig af, hvor man bor, og hvem man bor sammen med.

At de to medarbejdere i gruppen har kastet sig over en lang række såkaldte bopælssager, hænger sammen med, at der i år har været valg til både Folketinget og Europa-Parlamentet, og så er det vigtigt, at så mange som muligt er registreret på den rigtige adresse, så de kan få deres valgkort.

Når en adresse tjekkes, kan det kaste flere sager af sig. Det viser sig måske, at den person, der tjekkes, deler sin etværelseslejlighed med fire andre, og det skaber undren. Det kan også vise sig, at den ene person slet ikke bor i lejligheden men hos sine børns mor. Og bor far og mor sammen, så må mor ikke få sociale ydelser som enlig.